**TOIMINTAKERTOMUS 2020**

**YLEISTÄ**

Mikkelin Eläinsuojeluyhdistys on perustettu vuonna 1969. Yhdistyksen tarkoituksena on eläinsuojelun edistäminen. Toiminta aktivoitui vuonna 1994, jolloin yhdistys aloitti löytöeläinten talteenoton Mikkelin alueella.

Vuonna 2011 löytöeläimet muuttivat Porrassalmenkatu 69 b:ssä sijaitsevaan eläinsuojeluyhdistyksen omin varoin rakentamaan löytöeläintaloon, jossa sijaitsee myös yhdistyksen toimisto. Matka Päämajankadun pienestä mökistä, meijerin rivitalon ja Pursialan kautta omaan löytöeläimiä varten suunniteltuun taloon on ollut vaiherikas ja opettavainen. Uuden talon lopputarkastus pidettiin syyskuussa 2013.

Mikkelin Eläinsuojeluyhdistys huolehtii kaikista Mikkelin ja Puumalan löytöeläinten vastaanotosta ja hoidosta. Sopimus Mikkelin kaupungin kanssa on voimassa kerrallaan kaksi vuotta, ja uuden kauden sopimus allekirjoitettiin 16.1.2020.

Löytöeläintalon kautta kulkee kolmisensataa eläintä vuosittain. Lisäksi palvelemme kuntalaisia monissa eläinasioissa - neuvoen, auttaen ja informoiden. Erityisesti eläinsuojeluasioissa kuntalaisten yhteydenottoja tulee paljon.

**HALLITUS**

Yhdistyksen toimintaa johtaa vuosikokouksen valitsema hallitus, johon kuuluu 6-8 varsinaista jäsentä ja 1-2 varajäsentä. Sääntömääräinen vuosikokous pidettiin 28.3.2020 ja syyskokous pidettiin 17.10.2020.

Hallituksen jäsenet ja heidän osallistumisensa kokouksiin toimintavuonna 2020:

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| NIMI | 11.1. | 15.2. | 14.3. | 28.3.kevätkokous | 25.4. | 30.5. | 27.7.sp | **15.8.** | 19.9 | 14.10.sp | 17.10. | 17.10.syyskokous | 28.11. | yht |
| Jyrki Haapala pj | x | x | x | x | x | x | x | x | x | x | x | x | x | 13 |
| Tiiu Järvensivu | x | x | x | x | x | x | x | x | x | x | x | x | x | 13 |
| Jenni Kerminen | x | x | x | x | x | x | x | x | x | x | x | x |  | 12 |
| Marjo Laatikainen varaj. |  | x | x |  | x | x | x |  | x | x | x | x | x | 11 |
| Tessa Mykkänen | x | x | x | x | x | x | x | x | x | x | x | x | x | 13 |
| Marja Mäenpää | x | x | x | x | x | x | x | x | x | x | x | x | x | 13 |
| Risto Pöyry | x | x | x | x | x | x | x | x | x | x | x | x | x | 13 |
| Katja Valjakka sihteeri | x | x |  | x | x |  | x | x | x | x | x | x | x | 11 |

Hallitus kokoontui toimikautensa aikana yhteensä 13 kertaa mukaan lukien kaksi sähköpostikokousta. Hallituksen puheenjohtajana toimi syyskokouksessa 2018 tehtävään valittu Jyrki Haapala. Hallituksen järjestäytymiskokouksessa 11.1.2020 Marja Mäenpää valittiin varapuheenjohtajaksi ja Katja Valjakka yhdistyksen sihteeriksi.

**JÄSENET**

Vuonna 2020 yhdistyksen jäsenmäärä oli 210 jäsenmaksun maksanutta jäsentä. Jäsenmaksun suuruus pidettiin ennallaan (20 euroa vars. jäsenet, 15 euroa opiskelijat ja eläkeläiset, ainaisjäsenmaksu 15x vuosijäsenmaksu).

**VARSINAINEN TOIMINTA**

**Löytöeläintalotoiminta**

Mikkelin Eläinsuojeluyhdistys aloitti löytöeläintalotoiminnan vuonna 1994 kodittomien ja heitteille jätettyjen eläinten auttamiseksi.

Mikkelin Eläinsuojeluyhdistyksellä on sopimus Mikkelin kaupungin kanssa löytöeläinten ja huostaan otettujen eläinten talteenotosta. Sopimuksen mukaan yhdistys sitoutuu huolehtimaan Mikkelin irrallaan tavattujen ja talteen otettujen koirien, kissojen ja muiden seura- ja harrastuseläinten tilapäisen hoidon järjestämisestä eläinsuojelulain ja kaupungin/kunnan järjestyssäännön mukaisesti.

Eläimet saavat lakisääteisen säilytysajan (15 vrk) aikana tiloissamme perushoidon ja tarvittavat välittömät terveydenhoidolliset toimenpiteet. Mikäli löytöeläimen omistaja noutaa eläimen takaisin kotiin, peritään häneltä säilytysajalta eläimen hoidosta aiheutuneet kustannukset. Jos eläimen entistä omistajaa ei löydy, maksaa kaupunki/kunta sopimusten mukaisesti yhdistykselle eläimen hoitokulut lakisääteisen säilytysajan osalta. Tämän jälkeen eläin hoidetaan yhdistyksen varoin (rokotukset, loishäädöt, kastrointi / sterilointi, tunnistusmerkintä sekä huolehditaan muista eläinlajikohtaisesti huomioitavista toimenpiteistä ja perusterveydenhoidosta). Kodittomille eläimille yhdistys etsii jatkuvasti uusia koteja. Villit ja pahoin loukkaantuneet tai vakavasti sairaat eläimet lopetetaan eläinlääkärin toimesta. Hoidossa olevien eläinten lukumäärä vaihtelee mm. vuodenajan mukaan, kerrallaan hoidossa on n. 15 – 60 eläintä.

Löydettyjen eläinten lisäksi löytöeläintalolle otetaan vastaan eläimiä tilanteissa, jolloin eläimen omistaja on joutunut laitokseen, asunnottomaksi tai on muuten kykenemätön huolehtimaan eläimestä tai eläin on otettu pois omistajaltaan eläinsuojelullisista syistä. Yhteydenotot tällaisissa tapauksissa tulevat yleensä jonkin eläinsuojeluviranomaisen, isännöitsijän, tms. viranomaisen tai yksityisen ihmisen toimesta. Lisäksi yhteistyötä ESSOTEn kanssa jatkettiin ja autamme myös meiltä apua pyytäviä esimerkiksi vaikeisiin elämäntilanteisiin joutuneita henkilöitä kun he tarvitsevat apua lemmikkiensä hoidossa tai sijoittamisessa.

Yhteistyötä Mikkelin tuomiokirkkoseurakunnan diakoniatyön kanssa on jatkettu kuluvana

toimintavuonna. Mikkelin eläinsuojeluyhdistys lahjoittaa diakoniatyön kautta eläinten ruokaa vähävaraisille perheille.

Kuluneena toimintavuonna jatkettiin yhteistyösopimusta Esedun pieneläinhoitajaopiskelijoiden harjoittelusta löytöeläintalolla. Tutustumisryhmiä löytöeläintalolle ei voitu ottaa vastaan koronapandemian takia.

Yhdistys tekee myös muuta eläinsuojelullista työtä, sillä eläinten omistajat voivat kohdata monenlaisia tilanteita, joissa tarvitaan eläinsuojeluyhdistyksen apua. Apu voi olla joko eläimen konkreettista hoitoa tai ohjausta eläinten omistajille.

**Löytöeläintalon eläinasiakkaat vuonna 2020**

Tulleet eläimet

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Vuosi | 2020 | 2019 | 2018 | 2017 | 2016 | 2015 | 2014 | 2013 | 2012 | 2011 | 2010 |
| Kissat | 166 | 134 | 148 | 151 | 178 | 212 | 237 | 226 | 191 | 170 | 159 |
| Koirat | 47 | 68 | 78 | 64 | 106 | 89 | 108 | 97 | 82 | 101 | 90 |
| Muu lemmikkieläin | 9 | 8 | 3 | 2 | 4 | 4 | 3 | 8 | 8 | 5 | 32 |
| Luonnonvaraiset eläimet | 3 | 4 | 12 | 2 | 12 | 7 | 9 | 18 | 12 | 8 | 17 |
|  |  |  |  |  |  |  |  |  |  |  |  |
| Yhteensä | 225 | 214 | 241 | 219 | 298 | 312 | 357 | 349 | 293 | 284 | 298 |

Lähteneet eläimet

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Vuosi | 2020 | 2019 | 2018 | 2017 | 2016 | 2015 | 2014 | 2013 | 2012 | 2011 | 2010 |
| Kissat | 167 | 141 | 141 | 151 | 188 | 213 | 229 | 231 | 191 | 153 | 175 |
| Koirat | 53 | 65 | 78 | 67 | 100 | 89 | 104 | 95 | 82 | 100 | 91 |
| Muu lemmikkieläin | 9 | 8 | 1 | 2 | 4 | 3 | 4 | 8 | 10 | 28 | 7 |
| Luonnonvaraiset eläimet | 3 | 4 | 12 | 2 | 11 | 7 | 9 | 18 | 12 | 7 | 16 |
|  |  |  |  |  |  |  |  |  |  |  |  |
| Yhteensä | 232 | 218 | 232 | 222 | 303 | 312 | 346 | 352 | 295 | 288 | 289 |

Tarkemmat tilastotiedot löytyvät liitteestä.

Vuonna 2020 kirjattiin löytöeläintalolle tulleeksi 225 eläintä. Saapuneista eläimistä kissoja oli 73 % ja koiria noin 20 %. Luonnonvaraisia eläimiä tuli löytöeläintalolle vuonna 2020 vain kolme (yksi lintu, yksi orava ja yksi siili). Luonnonvaraisista eläimistä huolehtii pitkälti myös Mesyllä pitkään toimineen Jarmo Lautamäen oma yhdistys Elämäni eläimet ja myös nämä Mesylle tulleet luonnovaraiset eläimet toimitettiin Jarmo Lautamäen huostaan.

Vuonna 2020 löytöeläintaloon saapuneista eläimistä 44% (100 kpl) oli löytöeläimiä eli karkuteille lähteneitä tai hylättyjä lemmikkieläimiä. Näistä 57% pääsi takaisin entiseen kotiinsa.

10% “saapuneista” syntyi talolla (23 kissanpentua). Mesylle palautui erinäisistä syistä kahdeksan adoptoitua lemmikkiä.

Huostaan otettujen eläinten määrä vuonna 2020 oli 36 % kaikista tulleista eläimistä - nousua vuoteen 2019 oli seitsemän prosenttia. Huostaan otetut eläimet tarkoittavat lemmikkieläimiä, jotka eläinsuojeluviranomaiset (poliisi tai eläinlääkäri) on määrännyt eläinsuojelullisista syistä otettavaksi pois omistajaltaan tai joiden omistaja on kuollut, sairastunut vakavasti tai on muuten kykenemätön huolehtimaan eläimestään. Nämä eläimet muodostavat ryhmän jotka tarvitsevat yleensä paljon eläinlääkärin hoitoja. Näiden hoitojen kustannukset kaatuvat yhdistyksen hoidettavaksi sillä nämä eläimet tulevat löytöeläintalolle laajalta alueelta ja niiden hoito ei kuulu kaupungin/kunnan kanssa tehtyyn palvelusopimukseen.

Muutamia eläimiä on ollut myös tilapäisessä, lyhyessä hoidossa, johon lukeutuvat esim. äkillisesti sairaalaan joutuneiden omistajien lemmikit ja kolareista selvinneet eläimet. Tilapäishoidossa oli vuoden mittaan 10 eläintä (4 %). Löytöeläintalo ei toimi eläinhoitolana.

Uusin koteihin löytöeläintalolle saapuneista (löytöeläimet, talolla syntyneet, palautetut ja huostaanotetut) lemmikkieläimistä lähti 62% (vuonna 2019 58%). Näistä suurin osa oli kissoja. Löytöeläintalolle tulleista eläimistä jouduttiin vuonna 2020 lopettamaan 12 % pääasiallisesti huonon terveydentilan vuoksi (vuonna 2019 5,4%).

Yksi eläinasiakas lähetettiin hallituksen päätöksellä Viksu Otus oy:lle koirankouluttaja Anu Rautiomaan hoiviin sillä sitä oli liian haastava pitää Löytöeläintalolla. Pitkäaikainen asukas Lucas sai kodin rannikko-Suomesta. Kesäkuussa Mesyllä oli parhaimmillaan hoteissaan 21 kissanpentua. Kissavastaavilla riitti vapaaehtoistyönsarkaa, mutta kaikille pennuille löydettiin lopulta sopivat kodit.

**LÖYTÖELÄINTALON YLLÄPITO JA YHDISTYKSEN TOIMINTA**

**Löytöeläintalon ylläpito ja yhdistyksen toiminta**

Löytöeläintalon eläinten hoidosta, puhelinpäivystyksestä ja kiinteistön ylläpidosta vastaa pääasiassa palkattu henkilökunta, päivystäjät sekä yhdistyksen hallitus. Vapaaehtoiset työntekijät ovat korvaamaton apu eläinten hoitovuoroissa, koirien lenkittäjinä ja varainhankkijoina. Säännöllisesti työskenteleviä vapaaehtoistyöntekijöitä on toiminnassa mukana erilaisissa tehtävissä n. 20-30 henkilöä.

Vuonna 2020 hallitus päätti muokata vakituisten eläintenhoitajien työaikoja toiminnan tarpeita paremmin vastaaviksi (jatkossa klo 8-16/9-16) ja samalla luopua iltapuhelinpäivystyksestä klo 18-20.

Löytöeläintalon kiinteistö vaati joitain huoltotoimenpiteitä vuonna 2020. Kissanhiekan osittain tukkima lattiakaivo tulvi yli 30.12.2019 ja aiheutti tilojen kuivaus- ja korjaustarpeita. Takapihan puutolppia pellitettiin ja koiratarhoja siisittiin muutenkin. Karanteenin korjaustöitä suunnitteli ja toteutti ryhmä, johon kuuluivat Jyrki Haapala, Tiiu Järvensivu, Marja Mäenpää, Aleksi Laamanen Janne Kerminen ja Jenni Kerminen sekä Risto Pöyry. Remonttitöistä saatiin kaksi tarjousta, joista Matin Majavanpesä Oy:n tarjous hyväksyttiin. Etuosa karanteenista remontoidaan ensin. Varsinainen remontointi sijoittuu vuodelle 2021.

Koronan takia yhdistyksen kevät- ja syyskokouksiin järjestettiin myös etäyhteys. Verkkosivuille toteutettiin ns. adoptiohakemuslomake, jotta lemmikkiä haluavat tulisivat jo alkuvaiheessa pohtineeksi lemmikin hankkimisen monia puolia.

**Yhdistyksen taloudellinen tilanne**

Tulonlähteinä ovat löytöeläinten talteenotto- ja hoitomaksut, eläinten luovutusmaksut, keräystuotot, jäsenmaksut, lahjoitukset ja kohdeavustukset sekä oma varainhankinta.

Kulut koostuvat muun muassa eläinlääkäri- ja lääkintäkuluista, eläinten hoitokuluista (ruoka ja hiekat), kiinteistöstä aiheutuvista kuluista, henkilöstökuluista sekä puhelin- ja muista toimistokuluista.

Vuonna 2020 hallitus päätti taloudenhoitosopimuksesta Laskentamaa Oy:n kanssa.

Yhdistys vastaanotti testamenttilahjoituksen, jonka turvin voitiin aloittaa kissakaranteenin remontointi. Kirpputorituotto kärsi koronatilanteesta, mutta oli silti kohtalaisen hyvä. Helmikuussa julkaistiin kissakaranteenin remontointiin Mesenaatti.me-palvelussa. Kampanja keräsi 137 mesenaattia ja tuotti 4785 euroa. Facebookissa toteutettiin huhtikuussa ns. koronahätäkampanja, joka tuotti 1288 euroa Facebookin kautta ja suoraan lahjoitustilillemme ja MobilePayn kautta 4269,78 euroa, yhteensä siis 5557,78 euroa. Toukokuussa järjestettiin keräys talolla olleiden seniorikoirien Turbon ja Touhon hyväksi. Tämä kampanja tuotti kahdessa päivässä lahjoituksia yhteensä 2400 euroa. Syksyllä kampanjoitiin vielä uudelleen eläinlääkärikulujen kattamiseksi. Eläinten luovutusmaksut pidettiin vuoden 2019 tasolla.

Kesäkuussa julkaistiin myyntiin uusi kannatustuote, luonnonvalkoinen Mesy-kassi tekstipainatuksella. Syyskuussa avatuilla uusilla verkkosivuilla toimii myös verkkokauppa, jossa myydään kannatustuotteita.

Ammattioppilaitos Spesian Telma ja Valma ryhmien oppilaat pitivät kirpputoritapahtuman, jonka tuotto lahjoitettiin kokonaisuudessaan kissanruoan muodossa Mesylle. Mm. VetCare Oy, K-Citymarket, ABC Tuukkala, Sale Tusku, Musti ja Mirri sekä K-Market Rokkala lahjoittivat lääkkeitä tai eläintenruokaa tai järjestivät tiloissaan kampanjoita Mesyn hyväksi.

**Työntekijät**

Vastaavana eläintenhoitajana löytöeläintalolla toimi Marjo Laatikainen.

Kuluneena toimikautena yhdistyksellä oli ajankohdasta riippuen kaksi-kolme omin varoin palkattua henkilöä: kaksi eläintenhoitajaa ja vuosilomien sijainen. Löytöeläintalolla työskentelee vuosittain myös työharjoittelijoita, työkokeilijoita ja kuntouttavaan työtoimintaan osallistuvia henkilöitä, opiskelijaharjoittelijoita ja peruskouluista 8- ja 9- luokkalaisia työelämään tutustujia.

Koronavuotena emme kuitenkaan pystyneet ottamaan esimerkiksi TET-harjoittelijoita talolle normaaliin tapaan. TE-toimisto myös asetti rajoituksia niin että työkokeilijoita ei voitu talolle ottaa kevään ja kesään aikana lainkaan. Marraskuussa hallitus päätti yhteistyöstä Mikkelin Toimintakeskusen kanssa palkkatukityöllistetyn työskentelyn mahdollistamiseksi Löytöeläintalolla.

**Eläinten terveydenhoito**

Eläinlääkäri käy löytöeläintalolla viikoittain. Akuuteissa tai klinikkaolosuhteita vaativissa tapauksissa sairaat eläimet toimitetaan hoitoon mahdollisimman pian esim. päivystävälle eläinlääkärille tai Eläinklinikka Kurjelle.

Vastuu eläinten päivittäisestä hyvinvoinnista ja hoidosta kuuluu ensisijaisesti hoitovuorossa olevalle henkilölle, vuorossa olevalle päivystäjälle ja viime kädessä hallitukselle.

**Löytöeläintalon kiinteistö**

Nykyinen löytöeläintalorakennus valmistui Rokkalaan osoitteeseen Porrassalmenkatu 69 B ja muuttamaan siihen päästiin keväällä 2011. Talo sijaitsee kaupungilta vuokratulla tontilla.

**Löytöeläintalon vierailuaika ja asiakaspalvelu**

Koronavuotena löytöeläintalon vierailuajat jouduttiin perumaan maaliskuun puolesta välistä lähtien. Ns. normaaliaikoina kerran viikossa toteutettava vierailuaika on todella suosittu.- esimerkiksi vuonna 2019 tavallisina vierailuaikoina talolla kävi 1032 henkilöä.

Erilaisille ryhmille sovitaan erikseen oma vierailuaika, jolloin ko. ryhmän on mahdollista saada tietoa talon toiminnasta ja muista ryhmää erityisesti kiinnostavista asioista.

Löytöeläintalon henkilökunta ja päivystäjät vastaavat päivittäin moniin asiakaskontakteihin, jotka koskevat yleensä löytöeläimiä tai eläinten hoitoon liittyviä kysymyksiä.

Yhdistyksellä on myös Facebook-sivut ja Instagram-tili.

**Tapahtumat**

Vuonna 2020 miltei kaikki tapahtumat jouduttiin perumaan. Kesällä pystyttiin järjestettiin pihakirppis ja Saaranpäivät. Osanotto oli molemmissa tapahtumissa ilahduttavan suurta.

Tapahtumat, tilaisuudet ja vierailut 2020

28.3.20 Yhdistyksen sääntömääräinen kevätkokous löytöeläintalolla

21.5.20 Löytöeläintalon siivoustalkoot

16.6.20 Pihakirppis löytöeläintalolla

15.7.20 Saaranpäivät

9.10.20. Eläintenviikon ruokapurkkikeräys Prisman aulassa

17.10.20 Syyskokous

5.12.20 Vapaaehtoisten pikkujoulut

11.12.20 Joulumyyjäiset K-supermarket Rokkalan aulassa

**TIEDOTUSTOIMINTA**

* Jäsenlehteä ei julkaistu vuonna 2020
* ”Löytöeläintalon kuulumisia”-palsta viikoittain ilmestyvässä ilmaisjakelulehti Mikkelin kaupunkilehdessä
* Yhdistyksen nettisivut osoitteessa [www.mesy.fi](http://www.mesy.fi). Uudistetut sivut julkaistiin syyskuussa 2020.
* Haastattelut radiossa ja televisiossa
* Tiedottaminen sosiaalisessa mediassa
* Tiedottaminen ja kontaktien hankkiminen erilaisissa yleisötilaisuuksissa ja löytöeläintalon vierailuaikana

**YHTEISTYÖTAHOT**

. Mikkelin kaupunki

. Eläinsuojeluviranomaiset

. Mikkelin tuomiokirkkoseurakunta

- Essote

. Muut eläinsuojeluyhdistykset

. Vuosittaiset sopimusyhteistyökumppanit

**TULEVAISUUS**

Vuosi 2020 oli löytöeläintalotoiminnan 26. toimintavuosi Mikkelissä ja yhdistyksen 51. toimintavuosi. Toiminta on kasvanut ja kehittynyt huikeasti näiden vuosien aikana. Vastaanotettujen eläinten määrässä on ollut hienoista laskua viime vuosina, mutta edelleen puhutaan 200-300 eläimen vuosittaisista määristä talolla. Apua tarvitsevia eläimiä on Mikkelin eläinsuojeluyhdistyksen toiminta-alueella jatkuvasti ja näin myös yhdistyksen toiminnalle on pysyvä tarve.

Yhdistyksemme arkeen osallistuvia innokkaita jäseniä tarvitaan toiminnan turvaamiseksi ja sen kehittämiseksi. Verkostoituminen toisten yhdistysten kanssa on tulevaisuudessa myös tärkeää.

**LOPUKSI**

Covid-19-pandemia vaikutti löytöeläintalon ja yhdistyksen toimintaan monin tavoin. Kirpputorit olivat suljettuina osan vuodesta ja monia perinteisiä tapahtumia ei voitu järjestää, kuten ei myöskään suosittuja vierailuaikoja. Löytöeläintalolle ei voitu myöskään ottaa samassa määrin harjoittelijoita tai tukityöllistettyjä kuin aikaisempina vuosina.

Eläinten hätä ja tarpeet eivät kuitenkaan väisty mihinkään, ehkä jopa kasvavat yhteiskunnallisen kriisin myötä. Erityisellä lämmöllä hallitus kiittää varainkeruukampanjoihin osallistuneita sekä säännöllisiä lahjoituksia tekeviä eläintenystäviä, jotka turvaavat hylätyille ja huostaanotetuille eläimille paremman tulevaisuuden. Edelleen kiitos kuuluu vapaaehtoistyöntekijöille, jotka mahdollistavat yhdistyksen täysipainoisen toiminnan eläinsuojelun hyväksi sekä yhteistyökumppaneillemme, jotka ovat auttaneet yhdistystä sekä rahallisesti että tarvikelahjoituksin.

Mikkelissä 19.2.2020

Katja Valjakka, sihteeri

Liitteet: Tilastotiedot v. 2020 (tulleet ja lähteneet eläimet)